“บาปของท่านได้รับการอภัยแล้ว”

ศีลศักดิ์สิทธิ์แห่งความเมตตา

Lectio : พระเจ้าตรัส

มาระโก 2:1-12

ต่อมาอีกสองสามวัน พระเยซูเจ้าเสด็จกลับมาที่เมืองคาเปอรนาอุม เมื่อเป็นที่รู้กันว่าพระองค์ประทับอยู่ในบ้าน ประชาชนจำนวนมากจึงมาชุมนุมกันจนไม่มีที่ว่างแม้กระทั่งที่ประตู พระองค์ประทานพระโอวาทสอนประชาชนเหล่านั้น ชายสี่คนหามคนอัมพาตคนหนึ่งมาเฝ้าพระองค์ แต่เขานำคนอัมพาตนั้นฝ่าฝูงชนเข้าไปถึงพระองค์ไม่ได้ เขาจึงเปิดหลังคาบ้านตรงที่พระองค์ประทับอยู่ แล้วหย่อนแคร่ที่คนอัมพาตนอนอยู่ลงมาทางช่องนั้น เมื่อพระเยซูเจ้าทรงเห็นความเชื่อของคนเหล่านี้จึงตรัสแก่คนอัมพาตว่า “ลูกเอ๋ย บาปของท่านได้รับการอภัยแล้ว” ที่นั่นมีธรรมาจารย์บางคนนั่งอยู่ด้วย เขาคิดในใจว่า “ทำไมคนนี้จึงพูดเช่นนี้เล่า เขากล่าวดูหมิ่นพระเจ้า ใครเล่าอภัยบาปได้นอกจากพระเจ้าเท่านั้น” ทันใดนั้น พระเยซูเจ้าทรงทราบความคิดของเขาด้วยพระจิตของพระองค์ จึงตรัสว่า “ท่านทั้งหลายคิดเช่นนี้ในใจทำไม อย่างใดง่ายกว่ากัน การบอกคนอัมพาตว่า ‘บาปของท่านได้รับการอภัยแล้ว’ หรือบอกว่า ‘ลุกขึ้น แบกแคร่เดินไปเถิด’ แต่เพื่อให้ท่านรู้ว่า บุตรแห่งมนุษย์มีอำนาจอภัยบาปได้บนแผ่นดินนี้” พระองค์ตรัสแก่คนอัมพาตว่า “เราสั่งท่าน จงลุกขึ้น แบกแคร่ กลับไปบ้านเถิด” เขาก็ลุกขึ้นแบกแคร่ออกเดินไปทันทีต่อหน้าคนทั้งปวง ทุกคนต่างประหลาดใจ ถวายพระเกียรติแด่พระเจ้าและพูดว่า “พวกเรายังไม่เคยเห็นอะไรเช่นนี้มาก่อนเลย”

มัทธิว 16: 13-19

พระเยซูเจ้าเสด็จมาถึงเขตเมืองซีซารียาแห่งฟิลิปและตรัสถามบรรดาศิษย์ว่า “คนทั้งหลายกล่าวว่าบุตรแห่งมนุษย์เป็นใคร” เขาทูลตอบว่า “บ้างกล่าวว่าเป็นยอห์นผู้ทำพิธีล้าง บ้างกล่าวว่าเป็นประกาศกเอลียาห์ บ้างกล่าวว่าเป็นประกาศกเยเรมีย์หรือประกาศกองค์ใดองค์หนึ่ง”

พระองค์ตรัสกับเขาว่า “ท่านล่ะคิดว่าเราเป็นใคร” ซีโมน เปโตรทูลตอบว่า “พระองค์คือพระคริสตเจ้า พระบุตรของพระเจ้าผู้ทรงชีวิต” พระเยซูเจ้าตรัสตอบเขาว่า “ซีโมน บุตรของยอห์น ท่านเป็นสุขเพราะไม่ใช่มนุษย์ที่เปิดเผยให้ท่านรู้ แต่พระบิดาเจ้าของเราผู้สถิตในสวรรค์ทรงเปิดเผย 18เราบอกท่านว่า ท่านคือศิลาและบนศิลานี้ เราจะตั้งพระศาสนจักรของเราประตูนรกจะไม่มีวันชนะพระศาสนจักรได้ เราจะมอบกุญแจอาณาจักรสวรรค์ให้ ทุกสิ่งที่ท่านจะผูกบนแผ่นดินนี้ จะผูกไว้ในสวรรค์ด้วย ทุกสิ่งที่ท่านจะแก้ในแผ่นดินนี้ ก็จะแก้ในสวรรค์ด้วย”

เข้าใจความหมายของพระวาจา

1. “ใครเล่าอภัยบาปได้นอกจากพระเจ้าเท่านั้น”

เราได้เห็นแล้วว่าพระเจ้าทรงแสดงความเมตตามากกว่าเพียงการให้อภัยบาป แม้ว่าเป็นความจริงที่การอภัยบาปเป็นจุดประสงค์หลักของความเมตตา และเป็นการแสดงความเมตตาอย่างยิ่งใหญ่ที่สุด แต่เมื่อเราก้าวออกจากพันธสัญญาเดิม และเข้าสู่พันธสัญญาใหม่ เราจะเห็นคุณสมบัติที่เปลี่ยนไปของการให้อภัยอีกด้วย พร้อมกับการเสด็จมาของพระวจนาตถ์มาอยู่ท่ามกลางเรา การให้อภัยของพระเจ้าก็แสดงออก “อย่างเป็นเนื้อหนัง” คือผ่านคำพูดและการกระทำอย่างเป็นรูปธรรม เริ่มต้นจากในชีวิตของพระคริสตเจ้า จากนั้นก็ในศีลศักดิ์สิทธิ์ของพระศาสนจักร ความเมตตานี้ไม่ได้ประกาศตัว “ผ่านประกาศก” อีกต่อไป แต่พระเจ้าประทานความเมตตาแก่เราด้วยพระองค์เอง

ไม่มีครั้งใดในพระวรสารที่นวัตกรรมนี้ปรากฏให้เห็นอย่างเด่นชัดเท่ากับเรื่องชายอัมพาตที่ถูกหย่อนลงมาจากหลังคา (ดู มก 2:1-12) วันหนึ่ง ประชาชนได้ยินว่าพระเยซูเจ้า “ประทับอยู่ในบ้าน” (2:1) ซึ่งน่าจะหมายถึงบ้านของซีโมนเปโตร เพราะบ้านของเขาเป็น “บ้าน” ของพระเยซูเจ้าเมื่อพระองค์ประทับอยู่ในเมืองคาเปอรนาอุม ประชาชนจำนวนมากมาชุมนุมกันจนไม่มีใครเข้าบ้านทางประตูได้ คนกลุ่มหนึ่งที่มีญาติหรือเพื่อนคนหนึ่งที่ป่วยเป็นอัมพาต ได้แก้ปัญหานี้ด้วยการเปิดหลังคาออกเป็นช่อง และหย่อนแคร่ที่คนป่วยนอนอยู่ลงมาเบื้องหน้าพระเยซูเจ้า เหตุการณ์นี้เป็นไปได้แน่นอน เพราะบ้านในดินแดนปาเลสไตน์ในยุคนั้น (และบ้านบางส่วนในยุคนี้) สร้างขึ้นเพียงชั้นเดียว มีหลังคาทำด้วยไม้และดินเหนียว เมื่อทรงเห็นความเชื่อของเขา พระเยซูเจ้าตรัสกับชายอัมพาตว่า “ลูกเอ๋ย บาปของท่านได้รับการอภัยแล้ว” (2:5) ธรรมาจารย์บางคนที่อยู่ที่นั่นรู้สึกสะดุดและคิดในใจว่า “เขากล่าวดูหมิ่นพระเจ้า ใครเล่าอภัยบาปได้นอกจากพระเจ้าเท่านั้น” (2:7)

ต่อไปนี้คือเรื่องราวส่วนที่เหลือ

ทันใดนั้น พระเยซูเจ้าทรงทราบความคิดของเขาด้วยพระจิตของพระองค์ จึงตรัสว่า “ท่านทั้งหลายคิดเช่นนี้ในใจทำไม อย่างใดง่ายกว่ากัน การบอกคนอัมพาตว่า ‘บาปของท่านได้รับการอภัยแล้ว’ หรือบอกว่า ‘ลุกขึ้น แบกแคร่เดินไปเถิด’ แต่เพื่อให้ท่านรู้ว่าบุตรแห่งมนุษย์มีอำนาจอภัยบาปได้บนแผ่นดินนี้” พระองค์ตรัสแก่คนอัมพาตว่า “เราสั่งท่าน จงลุกขึ้นแบกแคร่ กลับไปบ้านเถิด” (มก 2:8-11)

พระเยซูเจ้าไม่ทรงโต้แย้งความคิดของเขาว่าพระเจ้าเท่านั้นทรงอภัยบาปได้ แต่อัศจรรย์ครั้งนี้แสดงให้เขาเห็นว่าพระองค์ทรงมีอำนาจบนโลกนี้เหมือนกับพระเจ้า มนุษย์สามารถทำบาปได้ แต่พระเจ้าเท่านั้นสามารถอภัยบาปได้ ถ้าเราคิดเป็นอื่นก็เท่ากับเราคิดว่าลูกหนี้สามารถล้างหนี้ที่เขาเป็นหนี้ผู้อื่นได้ด้วยตนเอง นี่คือคำอ้างของมนุษย์สมัยใหม่ที่พูดว่า “ข้าพเจ้ากล่าวโทษตนเองในวันนี้ ข้าพเจ้าเท่านั้นอภัยบาปให้ตนเองได้”

2. ทำไมจึงต้องสารภาพบาปของเรา

พระเยซูเจ้าไม่ทรงต้องการใช้อำนาจของพระองค์ในการอภัยบาปเพียงระหว่างที่พระองค์ทรงอยู่บนโลกนี้เท่านั้น ดังนั้น พระองค์จึงทรงตั้งศีลศักดิ์สิทธิ์ประการหนึ่ง และในศีลศักดิ์สิทธิ์นี้ พระจิตเจ้าจะทรงอภัยบาปต่อไป โดยอาศัยศาสนบริการของพระศาสนจักร ศีลศักดิ์สิทธิ์นี้เกิดจากพระดำรัสที่พระคริสตเจ้าตรัสกับเปโตร (ดู มธ 16:19) และตรัสกับอัครสาวกทุกคนรวมกันว่า “จงรับพระจิตเจ้าเถิด ท่านทั้งหลายอภัยบาปของผู้ใด บาปของผู้นั้นก็ได้รับการอภัย ท่านทั้งหลายไม่อภัยบาปของผู้ใด บาปของผู้นั้นก็ไม่ได้รับการอภัยด้วย” (2:7)

มีหลายทางที่พระคริสตเจ้าทรงทำงานอภัยบาปต่อไปได้ พระศาสนจักรยอมรับเสมอมาว่าศีลมหาสนิทมีประสิทธิภาพในการช่วยเราให้พ้นจากบาปได้ นักบุญอัมโบรส เขียนว่า “ทุกครั้งที่ท่านดื่มโลหิตนี้ ท่านได้รับการอภัยบาป และมึนเมาด้วยพระจิตเจ้า ... ปังนี้คือการอภัยบาป” ก่อนแจกพระกายพระคริสตเจ้าในพิธีรับศีลมหาสนิท พิธีกรรมเตือนเราให้ระลึกถึงความจริงข้อนี้ว่า “นี่คือลูกแกะของพระเจ้า ผู้พลีพระชนม์เพื่อยกบาปของโลก”

แต่ก็มีวิธีการหนึ่งโดยเฉพาะที่ประชาชนจำเป็นต้องใช้เมื่อความสัมพันธ์ระหว่างเขาและพระเจ้าขาดลง วิธีนั้นคือศีลอภัยบาป ปิตาจารย์ทั้งหลายเรียกศีลศักดิ์สิทธิ์นี้ว่า “ไม้กระดานแห่งความรอดพ้น” สำหรับผู้ใดที่ “เรือแตก” หลังจากรับศีลล้างบาปแล้ว บุญราศีไอแซคแห่งสเตลลา กล่าวว่า “พระศาสนจักรไม่สามารถอภัยบาปใดได้โดยปราศจากพระคริสตเจ้า และพระคริสตเจ้าไม่ทรงต้องการอภัยบาปใด เว้นแต่เป็นการอภัยร่วมกับพระศาสนจักร พระศาสนจักรสามารถอภัยบาปให้แก่ผู้สำนึกผิดเท่านั้น กล่าวคือ บุคคลที่พระคริสตเจ้าทรงสัมผัสเขาด้วยพระหรรษทานของพระองค์ และพระคริสตเจ้าไม่ทรงถือว่าผู้ใดที่ดูหมิ่นความช่วยเหลือของพระศาสนจักรได้รับการอภัย”

ผู้ที่อภัยบาปมิใช่พระศาสนจักรแต่เป็นพระจิตเจ้า พระศาสนจักรเพียงแต่ปฏิบัติศาสนบริการอย่างหนึ่ง แต่เป็นศาสนบริการที่จำเป็นในกรณีนี้ พระเยซูเจ้าตรัสกับอัครสาวกว่า “ท่านทั้งหลายอภัยบาปของผู้ใด บาปของผู้นั้นก็ได้รับการอภัย” แต่อัครสาวกและผู้สืบทอดตำแหน่งของเขาจะอภัยบาปได้อย่างไรถ้าเขาไม่รู้ว่าเป็นบาปอะไร?

วิธีการที่พระเจ้าทรงเลือกใช้เพื่ออภัยบาป ซึ่งเกิดขึ้นผ่านการสารภาพบาป แท้จริงแล้วสอดคล้องกับความต้องการลึก ๆ ของจิตใจมนุษย์ แพทย์ด้านจิตวิเคราะห์ก็ทำงานโดยใช้ความจริงข้อนี้เป็นพื้นฐาน การปลดปล่อยตนเองจากบาปด้วยการสารภาพบาปต่อพระเจ้าผ่านศาสนบริกรของพระองค์นั้น สอดคล้องกับความต้องการตามธรรมชาติของจิตใจมนุษย์ ที่ต้องการปลดปล่อยตนเองจากสิ่งที่กดดันอยู่ในมโนธรรมของเขา ด้วยการเปิดเผยออกมาทางคำพูด เพลงสดุดี 32 บรรยายความยินดีที่เกิดจากประสบการณ์นี้ไว้ดังนี้

ผู้ที่ได้รับอภัยความผิด และบาปของเขาถูกลบล้าง ย่อมเป็นสุข...

แม้ข้าพเจ้าเงียบอยู่ กระดูกของข้าพเจ้าก็ผุกร่อนไปจากการคร่ำครวญตลอดเวลา...

ข้าพเจ้าทูลให้ทรงทราบถึงบาปของข้าพเจ้า มิได้ปิดบังความผิดแต่ประการใด

ข้าพเจ้าคิดว่า “ข้าพเจ้าจะสารภาพความผิดต่อพระเจ้า”

พระองค์ก็ทรงอภัยบาปที่ข้าพเจ้าได้ทำ (สดด 32:1, 3, 5)

การสารภาพบาปเป็นช่วงเวลาที่ยืนยันศักดิ์ศรีของผู้มีความเชื่อแต่ละคนได้อย่างชัดเจนที่สุด ในเวลาอื่นในชีวิตของพระศาสนจักร ผู้มีความเชื่อเป็นหนึ่งในสัตบุรุษจำนวนมาก เขาเป็นคนหนึ่งในกลุ่มบุคคลที่ได้ยินพระวาจา หนึ่งในกลุ่มบุคคลที่รับศีลมหาสนิท แต่ในที่สารภาพบาป ผู้มีความเชื่อเป็นคนพิเศษหนึ่งเดียว และในเวลานั้น พระศาสนจักรดำรงอยู่เพื่อเขาเท่านั้น

การอภัยบาปเปิดโอกาสให้เราสัมผัสด้วยตนเองถึงประสบการณ์ที่พระศาสนจักรขับร้องระหว่างวันเตรียมฉลองปัสกาว่า “โอ้ ความผิดอันน่ายินดี เพราะทำให้เราได้รับพระผู้ไถ่ผู้ยิ่งใหญ่และรุ่งโรจน์เช่นนั้น” พระเยซูเจ้าทรงรู้วิธีลบล้างบาปทั้งปวงของเรา เมื่อเรายอมรับว่าได้ทำบาปเหล่านั้นแล้ว และทรงสามารถทำให้บาปนั้นกลายเป็น “ความผิดอันน่ายินดี” ความผิดที่เราไม่ต้องจดจำอีกต่อไป นอกจากจดจำประสบการณ์ที่เราได้รับความเมตตาและความอ่อนโยนเพราะเราได้ทำบาปนั้น

3. ความเมตตาและการกลับใจ

เราต้องเปลี่ยนท่าทีของเราเมื่อเข้าไปรับศีลอภัยบาปในพระจิตเจ้า เพื่อให้การรับศีลนี้มีประสิทธิภาพและช่วยให้เราต่อสู้กับบาปได้อย่างเด็ดขาด หมายความว่าเราต้องไม่คิดว่าการสารภาพบาปเป็นเพียงพิธีการ หรือความเคยชิน หรือหน้าที่ แต่เป็นสิ่งจำเป็นสำหรับวิญญาณ เป็นการพบปะเป็นส่วนตัวกับพระคริสตเจ้าผู้ทรงกลับคืนพระชนม์ชีพ ผู้ทรงถ่ายทอดอำนาจรักษาโรคจากพระโลหิตของพระองค์ผ่านทางพระศาสนจักร และนำ “ความชื่นบานและความยินดี” จากการได้รับความรอดพ้นมาให้เรา (สดด 51:8)

เมื่อมนุษย์หันกลับไปหาพระเจ้าอย่างจริงจัง การกลับมาเช่นนั้นมักลงเอยด้วยการสารภาพบาป อย่างน้อยก็ในพระศาสนจักรคาทอลิก ศีลศักดิ์สิทธิ์นี้ฟื้นฟูจิตใจของมนุษย์และทำให้เรารู้สึกจริง ๆ ว่าเราได้เกิดใหม่ เราเห็นตัวอย่างหนึ่งจากชีวิตของกวีชาวฝรั่งเศสชื่อ ชาร์ลส โบเดอแลร์ ผู้แต่งหนังสือ The Flowers of Evil ระหว่างที่เขามีชีวิตอยู่ คนทั่วไป – โดยเฉพาะตัวเขาเอง – คิดว่าเขาคือ “บุตรล้างผลาญ” ตัวจริง มารดาของเขาเป็นเสมือนบิดาผู้รอคอยบุตรล้างผลาญในอุปมาเรื่องนี้ โบเดอแลร์กลับมาที่บ้านของมารดาเมื่อเขาป่วยหนักเพราะใช้ชีวิตอย่างสำมะเลเทเมา มารดาผู้พยาบาลเขาอย่างไม่เห็นแก่เหน็ดเหนื่อย อยู่ข้างตัวเขาเมื่อเขาสิ้นใจในวันที่ 31 สิงหาคม 1867 หลังจากได้สารภาพบาปและขอรับศีลทาสุดท้าย

ความเมตตาของพระเจ้าไม่มีเงื่อนไข ไม่ว่าเราจะได้รับในศีลศักดิ์สิทธิ์แห่งการคืนดีหรือไม่ก็ตาม แต่คนบาปต้องกลับใจก่อน ถ้าปราศจากการกลับใจก็ไม่อาจได้รับความเมตตาได้ เราไม่อาจ เสแสร้งกับพระเจ้า พระคัมภีร์บอกเราว่า “อย่าหลอกลวงตนเอง จะล้อพระเจ้าเล่นไม่ได้ ใครหว่านสิ่งใดก็ย่อมเก็บเกี่ยวสิ่งนั้น” (กท 6:7) พระสรรพานุภาพของพระเจ้าสามารถทำได้ทุกสิ่ง แต่สิ่งหนึ่งที่พระองค์ทรงทำไม่ได้ด้วยพระองค์เอง คือ ทำให้หัวใจมนุษย์ “เป็นทุกข์และถ่อมตน” (สดด 51:17) เราจำเป็นต้องยินยอมพร้อมใจ นี่ไม่ใช่เงื่อนไข แต่เป็นข้อจำกัดที่พระเจ้าทรงกำหนดให้พระองค์เอง เมื่อพระองค์ทรงสร้างเราให้เป็นสิ่งมีชีวิตที่เป็นอิสระ

พระองค์ทรงสามารถเชิญชวนใครคนหนึ่งด้วยพระหรรษทานของพระองค์ และทรงเคาะประตู แต่พระองค์จะไม่พังประตูเข้ามา ถ้าบุคคลนั้นขังตนเองไว้ภายในด้วยการปฏิเสธพระองค์ อุปสรรคที่ขัดขวางความเมตตาของพระเจ้าได้อย่างแท้จริงไม่ใช่ความหนักของบาป แต่เป็นหัวใจที่แข็งกระด้างของบุคคลนั้น เพราะเขามี “หัวใจที่ไม่สำนึกผิด” เพลงสดุดีบทที่ 51 กล่าวว่า “ข้าแต่ พระเจ้า โปรดเมตตาข้าพเจ้าตามความรักมั่นคงของพระองค์เถิด โปรดทรงลบล้างการล่วงละเมิดของข้าพเจ้าเพราะพระกรุณาของพระองค์” แต่คนบาปคนนี้ก็เสริมทันทีว่า “เพราะข้าพเจ้าตระหนักดีถึงการล่วงละเมิดของตน ... ข้าพเจ้าทำบาป ผิดต่อพระองค์ พระองค์แต่ผู้เดียว ข้าพเจ้ากระทำสิ่งที่ทรงเห็นว่าชั่วร้าย” (สดด 51:1, 3, 4)

เราไม่สามารถเพิกเฉยหรือกลบเกลื่อนความเชื่อได้ ความชั่วจำเป็นต้องถูกทำลาย แต่ความชั่วไม่อาจถูกทำลายได้เว้นแต่ว่ามนุษย์จะรับผิดชอบต่อความชั่วนั้น พระเจ้าไม่สามารถรับผิดชอบแทนเราได้ คนบาปต้องรับผิดชอบเอง เมื่อเรายอมรับว่าเราทำบาป เรากำลังประกาศว่าพระเจ้าทรงเป็น ผู้บริสุทธิ์ และยอมรับว่า “ความชั่วปิดบังความจริง” (ดู รม 1:18) นี่คืออำนาจอัศจรรย์ของการยอมรับว่าเราทำบาป

4. ผู้สารภาพบาป และผู้ฟังสารภาพบาป

พระสงฆ์ต้องมอบความเมตตาของพระเจ้าในศีลศักดิ์สิทธิ์นี้อย่างแท้จริง พระศาสนจักรจารีตลาตินพยายามอธิบายความหมายของศีลศักดิ์สิทธิ์นี้ว่าเหมือนกับกระบวนการกฎหมาย ที่เราจะออกจากที่แก้บาปอย่างผู้พ้นผิดหรือไม่พ้นผิด เมื่อมองในแง่นี้ ศาสนบริกรทำหน้าที่เป็นผู้พิพากษา ถ้าพระศาสนจักรเน้นแต่มุมมองนี้ ก็อาจเกิดผลด้านลบ เพราะทำให้ยากที่จะมองเห็นว่าพระเยซูเจ้าทรงทำงานผ่านผู้ฟังสารภาพบาป แต่ในอุปมาเรื่องลูกล้างผลาญ บิดาไม่ได้ทำตัวเหมือนเป็นผู้พิพากษา แต่เป็นบิดาคนหนึ่ง บิดาสวมกอดและสั่งให้จัดงานเลี้ยงฉลองตั้งแต่ก่อนบุตรของเขาจะสารภาพบาปได้จบเสียอีก พระวรสารคือ “คู่มือสำหรับผู้ฟังสารภาพบาป” อย่างแท้จริง กฎหมายพระศาสนจักรสามารถช่วยได้ แต่ไม่อาจแทนที่พระวรสารได้

Meditatio : มองชีวิตของเราโดยมีพระวาจานำทาง

พระเยซูเจ้าไม่ได้ทรงเริ่มต้นด้วยการถามหญิงที่ผิดประเวณี หรือศักเคียส หรือคนบาปอื่น ๆ ที่พระองค์ทรงพบ ว่าเขาทำบาปประเภทใดและกี่ครั้ง สิ่งที่ทรงห่วงใยมากที่สุดคือให้บุคคลนั้นได้สัมผัสกับการต้อนรับที่เปี่ยมด้วยความเมตตา ความอ่อนโยน และแม้แต่ความยินดีของพระเจ้า พระองค์ทรงรู้ว่าเมื่อได้สัมผัสกับประสบการณ์นี้แล้ว คนบาปจะรู้สึกว่าเขาจำเป็นต้องสารภาพบาปอย่างครบถ้วน ในพระคัมภีร์ เราเห็นได้ว่าพระเจ้าไม่ได้ทรงสั่งสอนด้วยการเรียกร้องให้ประชาชนแก้ไขปัญหาด้านศีลธรรมทุกข้อในทันทีทันใด แต่ทรงเรียกร้องให้เขาปฏิบัติสิ่งที่เขาเข้าใจได้ในเวลานั้น ๆ เปาโลกล่าวถึง “ความอดกลั้นของพระเจ้า” (รม 3:25) ในด้านนี้ สิ่งที่จำเป็นคือคนบาปต้องกลับใจอย่างแท้จริง และพร้อมจะเปลี่ยนแปลงตนเอง และชดเชยความผิดของเขา

นักบุญฟรานซิสแห่งอัสซีซี เข้มงวดกับตนเอง แต่เมตตากรุณาต่อภราดาของเขา เขาแนะนำอธิการคนหนึ่งในคณะของเขา ซึ่งเป็นคำแนะนำสำหรับผู้ฟังสารภาพบาปทุกคนด้วยว่า “ไม่ควรมีภราดาคนใดในโลกที่ได้ทำบาป – ไม่ว่าเขาได้ทำบาปมามากมายเพียงใด - ที่จากไปโดยไม่ได้รับความเมตตาจากท่าน หลังจากเขามองเข้าไปในดวงตาของท่านแล้ว ถ้าเขาต้องการความเมตตาจากท่าน แต่ถ้าเขาไม่แสวงหาความเมตตา ท่านควรถามเขาว่าเขาต้องการความเมตตาหรือไม่ และถ้าเขายังทำบาปหลังจากนั้นอีกหนึ่งพันครั้งต่อหน้าต่อตาท่าน จงรักเขามากกว่าข้าพเจ้า เพื่อให้ท่านดึงเขากลับมาหาองค์พระผู้เป็นเจ้า จงเมตตาต่อคนเช่นนี้เสมอ”

ในปี 1983 ระหว่างการประชุมสภาพระสังฆราชว่าด้วยการใช้โทษบาปและการคืนดีใน พันธกิจของพระศาสนจักร นักบุญยอห์น ปอล ที่ 2 ประกาศต่อหน้าสภาพระสังฆราชสถาปนา บุญราศี ลีโอโปลโด แมนซิช เป็นนักบุญ นักบุญคนนี้เป็นนักบวชคณะกาปูชินผู้ถ่อมตน และใช้เวลาตลอดชีวิตของเขาฟังสารภาพบาป นักบุญลีโอโปลโดมีชื่อเสียงว่าเป็นบุคคลที่เป็นมิตร มีความรักและให้กำลังใจผู้สารภาพบาปทุกคนและส่งพวกเขากลับบ้าน ถ้ามีใครตำหนิเขาว่า “ใจดีเกินไป” และบอกว่าพระเจ้าจะถามเขาว่าทำไมเขาจึงปรานีผู้สารภาพบาปเกินไป เขาจะตอบว่า “พวกเราไม่ได้เป็นผู้สละชีวิตเพื่อวิญญาณทั้งหลาย แต่พระเยซูเจ้าทรงหลั่งพระโลหิตของพระองค์เพื่อพวกเขา ดังนั้น เราควรปฏิบัติต่อวิญญาณทั้งหลายอย่างที่พระเยซูเจ้าทรงสอนเราด้วยแบบอย่างของพระองค์ ถ้าองค์พระผู้เป็นเจ้าทรงตำหนิผมว่าโอนอ่อนเกินไป ผมจะทูลพระองค์ว่า ‘พระเจ้าข้า พระองค์เองทรงแสดงแบบอย่างที่ไม่ดีให้ผมเห็น’”

เป็นความจริงว่า นอกจากนักบุญลีโอโปลโด ผู้มีใจอ่อนโยนมากในที่สารภาพบาป ยังมีพระสงฆ์อีกคนหนึ่งในคณะกาปูชินเหมือนกัน คือ นักบุญปีโอ แห่งเปียเตรลซีนา ผู้ที่ทุกคนทราบดีว่าบางครั้งเคยเข้มงวดกับผู้สารภาพบาปมาก บางครั้งเขาส่งผู้สารภาพบาปกลับไปโดยไม่โปรดบาปให้ แต่ถ้าเราจะเลียนแบบเขาเช่นนั้น เราต้องมั่นใจว่าเรามีพรสวรรค์เหมือนเขาในการสื่อสารกับวิญญาณทั้งหลาย และทำให้คนเหล่านั้นกลับมาสารภาพบาปกับเขาทันทีในภายหลังด้วยหัวใจที่เปลี่ยนไป

การชดเชยบาปอาจกลายเป็นโอกาสให้กลับใจ และเป็นพระหรรษทานสำหรับทั้งผู้ฟังสารภาพบาป และสำหรับนักเทศน์ผู้ประกาศพระวาจา บาปที่คนบาปสารภาพสามารถทำให้ผู้ฟังสารภาพบาปมองเห็นบาปของตนได้โดยง่าย แม้จะเป็นบาปในรูปแบบต่างกัน ดังนั้นระหว่างฟังสารภาพบาป พระสงฆ์อาจบอกตนเองได้ว่า “พระเจ้าข้า ข้าพเจ้าเองก็เคยทำเช่นนั้น โปรดทรงเมตตาข้าพเจ้าด้วยเทอญ” มีบาปมากมายเพียงใดที่เรามองไม่เห็นระหว่างพิจารณาบาป แต่กลับมองเห็นเมื่อเราฟังบาปของผู้อื่น นักบุญลีโอโปลโด ให้กำลังใจพวกเขาด้วยการพูดว่า “เราเป็นคนบาปกันทั้งสองคน ขอให้พระเจ้าทรงเมตตาเราทั้งสองด้วยเทอญ”

เราจะสรุปข้อรำพึงนี้ด้วยส่วนหนึ่งของบทกวีของ ปอล คลอเดล ที่บรรยายการสารภาพบาปโดยใช้ภาพลักษณ์เดียวกันกับที่ใช้ในพิธีกรรมฉลองการกลับคืนพระชนม์ชีพของพระคริสตเจ้า

ข้าแต่พระเจ้า ข้าพเจ้าถูกปลุกให้ฟื้น และข้าพเจ้าอยู่กับพระองค์อีกครั้งหนึ่ง

ข้าพเจ้านอนหลับ และนอนเหมือนคนตายตลอดคืน

พระเจ้าตรัสว่า จงมีความสว่าง และข้าพเจ้าก็ตื่นขึ้น

เมื่อเสียงร้องนั้นดังขึ้น

ข้าพเจ้าลุกขึ้น และข้าพเจ้าตื่นขึ้น...

หัวใจของข้าพเจ้าเป็นอิสระ ปากของข้าพเจ้าว่างเปล่า

ร่างกายและจิตของข้าพเจ้ากำลังจำศีล

ข้าพเจ้าได้รับโปรดบาปทุกข้อที่ข้าพเจ้าได้สารภาพ ทีละข้อ

แหวนแต่งงานสวมอยู่บนนิ้วของข้าพเจ้า และหน้าของข้าพเจ้าสะอาดผ่องใส

ข้าพเจ้าเป็นเหมือนผู้บริสุทธิ์ในพระหรรษทานที่พระองค์ได้ประทานแก่ข้าพเจ้า

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

เมื่อพระเยซูเจ้าทรงเห็นความเชื่อของคนเหล่านี้จึงตรัสแก่คนอัมพาตว่า

“ลูกเอ๋ย บาปของท่านได้รับการอภัยแล้ว” (มก 2:5)

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@